নাগপুরের হিংসা কি পূর্ব-পরিকল্পিত নয়? প্রশ্ন তুললেন একনাথ শিন্ডে

ওয়েব ডেস্ক: আওরঙ্গজেবের (Aurangzeb) সমাধিকে কেন্দ্র করে তৈরি হওয়া উত্তেজনার কারণে কার্ফু (Curfew) জারি হয়েছে নাগপুরের (Nagpur) কয়েকটি এলাকায়। দাঙ্গা পরিস্থিতি সামাল দিতেই কার্ফু জারির সিদ্ধান্ত নেন নাগপুরের পুলিশ কমিশনার রবীন্দ্র সিংঘল। আর এবার এই ইস্যুতে মুখ খুললেন মহারাষ্ট্রের উপ-মুখ্যমন্ত্রী একনাথ শিন্ডে (Eknath Shinde)।

নাগপুরে সাম্প্রতিক হিংসার ঘটনায় প্রতিক্রিয়া জানিয়ে শিন্ডে বলেন, “এই ধরনের ঘটনা আগে কখনও দেখা যায়নি। বিক্ষোভকারীরা ছত্রপতি সম্ভাজি মহারাজের সম্মানের জন্য প্রতিবাদ করছেন।” এরপরই শিন্ডে বলেন, “যারা আওরঙ্গজেবকে সমর্থন করেন, তাদের উচিত ইতিহাস পড়া এবং ‘ছাভা’ সিনেমাটি দেখা। আমি বিশ্বাস করি, প্রকৃত দেশপ্রেমিক মুসলমানরা কখনই আওরঙ্গজেবকে সমর্থন করবেন না।”

আরও পড়ুন: আওরঙ্গজেবের সমাধি বিতর্কে উত্তেজনা, নাগপুরে কার্ফু

নাগপুর হিংসা প্রসঙ্গে তিনি আরও বলেন, “যে ঘটনা ঘটেছে, তা অত্যন্ত দুর্ভাগ্যজনক। প্রায় ২,০০০ থেকে ৩,০০০ মানুষ একত্রিত হয়ে মোমিনপুরা, চিতনিস নগর এবং অন্যান্য এলাকায় বাড়িঘরে হামলা চালিয়েছে। তারা সাধারণ মানুষের উপর হামলা চালিয়েছে, এমনকি পুলিশকেও আক্রমণ করেছে।” এরপরই তিনি প্রশ্ন তোলেন যে, এই ঘটনা কি পূর্বপরিকল্পিত নয়।

তবে এই ঘটনার প্রেক্ষিতে সাফ হুঁশিয়ারি দিয়ে শিন্ডে বলেন, “যারা এই ধরনের সাম্প্রদায়িক হিংসা ছড়ানোর চেষ্টা করছে, তাদের ছাড় দেওয়া হবে না। মহারাষ্ট্রের মুখ্যমন্ত্রী দেবেন্দ্র ফড়নবিশ এই ঘটনার তদন্তের ওপর নজর রাখছেন।” পাশাপাশি মহারাষ্ট্রের উপ-মুখ্যমন্ত্রী জানান যে, দোষীদের কড়া শাস্তি দেওয়া হবে।